CELEX: 32015D2329
Language: et
Date: 2015-12-11 00:00:00
Title: Komisjoni rakendusotsus (EL) 2015/2329, 11. detsember 2015, millega määratakse kindlaks, et ühelt poolt Euroopa Liidu ja tema liikmesriikide ning teiselt poolt Colombia ja Peruu vahelise kaubanduslepingu banaane käsitleva stabiilsusmehhanismi ning ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu banaane käsitleva stabiilsusmehhanismi raames kehtestatud soodustollimaksu ajutine peatamine ei ole Peruust ja Guatemalast pärit banaanide impordi suhtes aastal 2015 asjakohane

12.12.2015   
            
            
               ET
            
            
               Euroopa Liidu Teataja
            
            
               L 328/116
            
         KOMISJONI RAKENDUSOTSUS (EL) 2015/2329,
   11. detsember 2015,
   millega määratakse kindlaks, et ühelt poolt Euroopa Liidu ja tema liikmesriikide ning teiselt poolt Colombia ja Peruu vahelise kaubanduslepingu banaane käsitleva stabiilsusmehhanismi ning ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu banaane käsitleva stabiilsusmehhanismi raames kehtestatud soodustollimaksu ajutine peatamine ei ole Peruust ja Guatemalast pärit banaanide impordi suhtes aastal 2015 asjakohane
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 19/2013, millega rakendatakse ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu kahepoolne kaitseklausel ja banaane käsitlev stabiilsusmehhanism, (1) eriti selle artiklit 15,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 20/2013, millega rakendatakse ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu kahepoolne kaitseklausel ja banaane käsitlev stabiilsusmehhanism, (2) eriti selle artiklit 15,
   ning arvestades järgmist:
   
               (1)
            
            
               Banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepinguga, mis jõustus ajutiselt Colombia suhtes 1. augustil 2013 ja Peruu suhtes 1. märtsil 2013.
            
         
               (2)
            
            
               Sarnane banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepinguga, mis jõustus Kesk-Ameerika riikides ajutiselt 2013. aastal, viimase riigina Guatemalas 1. detsembril 2013.
            
         
               (3)
            
            
               Nimetatud mehhanismide kohaselt ning vastavalt määruste (EL) nr 19/2013 ja (EL) nr 20/2013 artikli 15 lõikele 2 võtab komisjon pärast seda, kui ühest asjaomasest riigist imporditavate värskete banaanide (1. jaanuari 2012. aasta Euroopa Liidu kombineeritud nomenklatuuri rubriik 0803 90 10) kindlaksmääratud signaalkogus on täitunud, vastu rakendusakti, millega ta võib asjaomasest riigist imporditavatele värsketele banaanidele kehtestatud soodustollimaksu ajutiselt peatada või otsustada, et selline peatamine ei ole asjakohane.
            
         
               (4)
            
            
               Komisjon teeb otsuse kooskõlas Euroopa Parlamendi ja nõukogu määruse (EL) nr 182/2011 (3) artikliga 8 koostoimes nimetatud määruse artikliga 4.
            
         
               (5)
            
            
               2015. aasta oktoobris ületas Guatemalast pärit värskete banaanide import Euroopa Liitu eespool nimetatud kaubanduslepingus kindlaksmääratud künnise 62 500 tonni. 2015. aasta novembris ületas Peruust pärit värskete banaanide import Euroopa Liitu samuti kindlaksmääratud künnise 86 250 tonni.
            
         
               (6)
            
            
               Sellega seoses vaatles komisjon vastavalt määruste (EL) nr 19/2013 ja (EL) nr 20/2013 artikli 15 lõikele 3 vaatlusaluse impordi mõju Euroopa Liidu banaanituru olukorrale, et otsustada, kas soodustollimaks tuleks peatada või mitte. Selleks uuris komisjon asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
            
         
               (7)
            
            
               Värskete banaanide import Peruust moodustas 2015. aastaks kindlaksmääratud künnise ületamisel natuke vähem kui 2 % värskete banaanide koguimpordist Euroopa Liitu. Võttes aluseks impordiprognoosi 2015. aasta lõpuni, arvestades igakuist importi 2015. aastal ning asjaolu, et import Peruust jäi 2014. aastal allpoole 2 % kogu kalendriaasta koguimpordist, ei ole mingit põhjust arvata, et Peruust pärit impordi tase oleks koguimpordiga võrreldes 2015. aastal märkimisväärselt erinev.
            
         
               (8)
            
            
               Värskete banaanide import Guatemalast moodustas 2015. aasta künnise ületamisel natuke vähem kui 1,5 % värskete banaanide koguimpordist Euroopa Liitu. Isegi kui see ületab absoluutarvudes kahekordselt 2014. aasta impordimahtu, ei ole ajavahemikku kuni 2015. aasta lõpuni hõlmava impordiprognoosi ning 2015. aasta igakuise impordi alusel tõenäoline, et Guatemalast pärit banaanide import ületaks 1,5 % 2015. aasta koguimpordi mahust.
            
         
               (9)
            
            
               Kui Peruust pärit impordi hind oli 2015. aasta esimese 9 kuu jooksul keskmiselt 670 eurot/tonn, st 4 % kõrgem kui keskmine teistest riikidest pärit impordi hind, siis Guatemalast pärit impordi hind oli samal perioodil keskmiselt 621 eurot/tonn, mis on 3,5 % madalam kui teistest riikidest ELi suunduva värske banaani impordi keskmine hind.
            
         
               (10)
            
            
               Peruu ja Guatemala koguimport prognoositakse jäävat allapoole 3,5 % 2015. aasta koguimpordist ning nende keskmine hind kokku on võrreldav teistest riikidest pärit impordi hinnatasemega.
            
         
               (11)
            
            
               Värskete banaanide import teistest traditsioonilistest suurtest eksportivatest riikidest, kellega EL samuti on sõlminud vabakaubanduslepingu (eriti Colombiast, Costa Ricast ja Panamast), jäi suuresti alla neile samaväärsetes stabiilsusmehhanismides kehtestatud künniste ning nad on viimase kolme aasta vältel järginud samu suundumusi ja ühikuväärtusi. Näiteks imporditase Colombiast ja Costa Ricast oli 2015. aasta oktoobris vastavalt 627 000 ja 516 000 tonni allapoole nende jaoks kindlaksmääratud künnist, mis on märkimisväärselt kõrgem kui Peruu ja Guatemala koguimport terve aasta jooksul.
            
         
               (12)
            
            
               Banaanide keskmine hulgimüügihind liidu turul 2015. aasta oktoobris (960 eurot/tonn) ei erinenud märkimisväärselt banaanide keskmisest hinnatasemest eelnevatel kuudel.
            
         
               (13)
            
            
               Miski ei viita seega sellele, et Peruust ja Guatemalast pärit värskete banaanide import, mis ületab kindlaksmääratud iga-aastast impordi signaalkogust, häiriks liidu turu stabiilsust või et sellel oleks märkimisväärne mõju ELi tootjate olukorrale. Ei ole põhjust arvata, et olukord veel 2015. aasta jooksul muutuks.
            
         
               (14)
            
            
               Samuti ei ole 2015. aastal määrustes (EL) nr 19/2013 ja (EL) nr 20/2013 nimetatud liidu äärepoolseimate piirkondade tootjate olukord märgatava halvenemise ohus ega märgatavalt halvenenud.
            
         
               (15)
            
            
               Esitatud analüüsi silmas pidades on komisjon teinud järelduse, et Peruust pärit banaanide impordi suhtes kehtiva soodustollimaksu peatamine ei ole asjakohane. Komisjon on teinud ka järelduse, et Guatemalast pärit banaanide impordi suhtes kehtiva soodustollimaksu peatamine ei ole asjakohane. Komisjon jätkab kõnealusest kahest riigist pärit banaanide impordi tähelepanelikku jälgimist,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu kombineeritud nomenklatuuri rubriiki 0803 90 10 kuuluvate Peruust ja Guatemalast pärit värskete banaanide impordi suhtes kehtiva soodustollimaksu ajutine peatamine ei ole 2015. aastal asjakohane.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 11. detsember 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 17, 19.1.2013, lk 1.
   
      (2)  ELT L 17, 19.1.2013, lk 13.
   
      (3)  Euroopa Parlamendi ja nõukogu määrus (EL) nr 182/2011, 16. veebruar 2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).